CIIYO 14
Ino Ncikolo Nzi Ncobanjila Bapainiya?
Kuzwa kaindi, lwiiyo luzwa kuli Leza ncintu cipati kapati akati ka Bakamboni ba Jehova. Lwiiyo lwaalubazu lulapegwa kuli baabo balyaaba mumulimo wa Bwami waciindi coonse kutegwa ‘bauzuzikizye cakumaninina mulimo wabo.’
Cikolo Camulimo Wabupainiya. Kumamanino aamwaka wamulimo wakusaanguna wamupainiya, mupainiya ulalembwa kunjila cikolo camazuba aali cisambomwe, calo cikonzya kucitilwa a Ŋanda ya Bwami iili afwaafwi. Makanze aacikolo eeci ngakugwasya bapainiya kuba acilongwe ciyumu a Jehova, akuba basungu mumbazu zyoonse zyamulimo, akuzumanana kuubeleka cakusyomeka mulimo.
Cikolo Cabakambausi ba Bwami. Cikolo eeci icitola myezi yobilo cakapangilwa kugwasya bapainiya bacibwene balibambilide kusiya munzi wabo akuyoobelekela kubusena buli boonse bubulide. Baamba kuti “Ndime aano! Kondituma!” ikwiiya Mukambausi mupati wakabeleka anyika, Jesu Kristo. (Isaya 6:8; Johane 7:29) Kusiya munzi wanu kutegwa mukabelekele kulaale kuyandika kucinca akutalika kupona buumi buuba-uba. Zilengwa, kucinca kwamboyuunga myuwo, alimwi azyakulya inga kazisiyene anzyomuzyibide. Ambweni inga kwayandika kwiiya mwaambo mupya. Cikolo eeci cigwasya bakwesu batakwete abacizyi batakwetwe alimwi abanabukwetene bajisi myaka iili 23 kusika ku 65, kuba abube bubotu bwakumuuya mbobayooyandika mumulimo wabo uuyakupa kuti babelesyegwe cakumaninina a Jehova alimwi ambunga yakwe.
Cikolo ca Gileadi. Mu Chihebrayo, ibbala lyakuti “Gileadi” lyaamba “Mulwi wa Bumboni.” Kuzwa ciindi nocakatalika cikolo ca Gileadi mu 1943, basicikolo ibakanjila cikolo eeci ibali 8,000 bakatumwa kabali bamisyinali kuyookambauka “kusikila kumagolelo aanyika” alimwi bazwidilila. (Milimo 13:47) Ciindi basicikolo ibakanjila cikolo eeci nobakasika ku Peru ciindi cakusaanguna, kwakanyina mbungano mucisi eeci. Lino kuli mbungano ziinda ku 1,000. Ciindi bamamisyinali nobakatalika kubelekela ku Japan, Bakamboni ibakaliko mucisi eeci tiibakali kusika ku 10. Pele lino balainda ku 200,000. Lwiiyo lwacikolo ca Gileadi ilutola myezi yosanwe lulabikkilizya kwiiya Ijwi lya Leza cakulomya. Aabo babeleka kabali bapainiya baalubazu, bamamisyinali, ibabelekela mumaofesi aamitabi, naa ibali mumulimo wabbazu balatambwa kucikolo eeci kutegwa bayiisyigwe cakulomya mbobakonzya kugwasya alimwi akuyumya mulimo ooyu wanyika yoonse.
Ino Cikolo Camulimo Wabupainiya cijisi makanze nzi?
Ino mbaani beelede kunjila Cikolo Cabakambausi ba Bwami?
som_Latn bem_Latn bem_Latn bem_Latn bem_Latn bem_Latn bem_Latn run_Latn